b'\n_START_ARTICLE_\nNorlandas\n_START_SECTION_\nGeografija\n_START_PARAGRAPH_\nI\xc5\xa1skyrus pakrant\xc4\x97s teritorijas, Norlando \xc5\xbeem\xc4\x97s plotas yra retai apgyvendintas; \xc4\x8dia gyvena apie 12\xc2\xa0% \xc5\xa0vedijos gyventoj\xc5\xb3. Skirtingai nuo kit\xc5\xb3 dviej\xc5\xb3 tankiau apgyvendint\xc5\xb3 \xc5\xbeemi\xc5\xb3, Jotalando ir Svealando, Norlandas gars\xc4\x97ja \xc5\xbemogaus rank\xc5\xb3 nepaliesta gamta \xe2\x88\x92 daug mi\xc5\xa1k\xc5\xb3, dideli\xc5\xb3 upi\xc5\xb3, e\xc5\xbeer\xc5\xb3 ir kaln\xc5\xb3. Dauguma did\xc5\xbeiausi\xc5\xb3 \xc5\xa0vedijos nacionalini\xc5\xb3 park\xc5\xb3 \xc4\xafsik\xc5\xabr\xc4\x99 Norlande.\n_START_SECTION_\nIstorija\n_START_PARAGRAPH_\nIki \xc5\xa1ved\xc5\xb3 kolonizacijos Norlando teritorija buvo apgyvendinta sami\xc5\xb3 gen\xc4\x8di\xc5\xb3. Pirmoji valstyb\xc4\x97, kuri siek\xc4\x97 \xc4\xaftakos \xc5\xa1iame regione, buvo Karelijos kunigaik\xc5\xa1tyst\xc4\x97 nuo Ladogos e\xc5\xbeero pakran\xc4\x8di\xc5\xb3 (Naugardo respublikos vasal\xc4\x97), kuri rytin\xc4\x97se Norlando teritorijose (dab. Suomija) jau XI-XII a. i\xc5\xa1vyst\xc4\x97 prekybos tinkl\xc4\x85 su samiais. \xc5\xa0i j\xc5\xb3 \xc4\xaftakos zona vadinta \xc5\xa0iaurine Karelija. 1323 m. Orechovo taika irgi u\xc5\xbetvirtino Karelijos ir Naugardo teises \xc4\xaf \xc5\xa1i\xc4\x85 b\xc5\xabsimojo Norlando dal\xc4\xaf._NEWLINE_Tuo pat metu vakarin\xc4\x99 Norlando dal\xc4\xaf siek\xc4\x97 kontroliuoti Norvegija, u\xc5\xbed\xc4\x97jusi samiams mokes\xc4\x8dius. Tarp \xc5\xa1i\xc5\xb3 dviej\xc5\xb3 \xc4\xaftak\xc5\xb3 nuo XIII a. \xc4\x97m\xc4\x97 skverbtis suomi\xc5\xb3 (hemi\xc5\xb3) kilm\xc4\x97s kolonistai, vadinamieji birkarlai, kurie siek\xc4\x97 kontroliuoti samius aplink Botnijos \xc4\xaflank\xc4\x85. Taip kiekvienos \xc4\xaf \xc4\xaflank\xc4\x85 tekan\xc4\x8dios didesn\xc4\x97s up\xc4\x97s sl\xc4\x97niuose susiformavo atskiros valdos - lapmarkos (\xc5\xa1ved. Lappmarken)._NEWLINE_Norlando \xc5\xbeem\xc4\x97s vardas \xc5\xa1ved\xc5\xb3 \xc5\xa1altiniuose pirm\xc4\x85 kart\xc4\x85 sutinkamas 1433 m. \xc5\xbdem\xc4\x97 \xc5\xa1ved\xc5\xb3 buvo apibr\xc4\x97\xc5\xbeiama kaip teritorija \xc4\xaf \xc5\xa1iaur\xc4\x99 nuo Jestriklando provincijos. I\xc5\xa1skyrus \xc5\xa1i\xc4\x85 pietin\xc4\x99 rib\xc4\x85, ji netur\xc4\x97jo kit\xc5\xb3 ai\xc5\xa1ki\xc5\xb3 rib\xc5\xb3. Jau tada dal\xc4\xaf lapmark\xc5\xb3, esan\xc4\x8di\xc5\xb3 ar\xc4\x8diau Svealando, kontroliavo tiesiogiai \xc5\xa0vedijos karalyst\xc4\x97 (kaip provincijos Medelpadas, Helsinglandas, Ongermanlandas), nors did\xc5\xbeioji Norlando dalis buvo nekontroliuojama._NEWLINE_\xc5\xbdlugus Kalmaro unijai, \xc5\xa0vedija prad\xc4\x97jo strategi\xc5\xa1kai r\xc5\xabpintis Norlando pajungimu. 1553 m. i\xc5\xa1 daugumos birkarl\xc5\xb3 buvo atimtos teis\xc4\x97s rinkti mokes\xc4\x8dius i\xc5\xa1 sami\xc5\xb3, ir j\xc5\xb3 kontroliuojamos lapmarkos tiesiogiai prijungtos prie \xc5\xa0vedijos kar\xc5\xabnos. Taip buvo suformuotos Vesterboteno ir Ostrobotnijos provincijos. 1595 m. \xc5\xa0vedijos kontroliuojamas Norlandas Rusijos s\xc4\x85skaita buvo prapl\xc4\x97stas \xc4\xaf rytus, t. y. u\xc5\xbeimta seniau Naugardui priklausiusi \xc5\xa0iaurin\xc4\x97 Karelija._NEWLINE_Norlandas pl\xc4\x97t\xc4\x97si ir XVII a. 1658 m., i\xc5\xa1 Norvegijos atpl\xc4\x97\xc5\xa1us Jemtland\xc4\x85 ir Herjedalen\xc4\x85, jie prijungti prie Norlando. Taip pat prie Norlando prijungta ir anks\xc4\x8diau Svealandui priklausiusi Jestriklando provincija. Laponijos provincija suformuota \xc5\xa1iaur\xc4\x97je ir atskyr\xc4\x97 \xc5\xa0vedijos valdas nuo Norvegijos._NEWLINE_1809 m. istorinis Norlandas buvo padalintas, kadangi rytin\xc4\x97 jo dalis (Ostrobotnija, rytin\xc4\x97 Laponija ir Vesterboteno pakra\xc5\xa1tys) atiteko Rusijos imperijai ir sudar\xc4\x97 Suomijos Did\xc5\xbei\xc4\x85j\xc4\x85 kunigaik\xc5\xa1tyst\xc4\x99. \xc5\xa0is padalinimas i\xc5\xa1liko iki m\xc5\xabs\xc5\xb3 dien\xc5\xb3.'